Serien handler om den religiøse bevegelsen «meyerisme» etablert av Stephen Meyer i 1974, med elementer av new age, scientologi, sjamanisme og kristen mystikk, og riter inspirert av tibetansk buddhisme, frimureri og sufisme. I seriens mytologi klatret Meyer bokstavelig talt en «stige av brennende lys» for å motta budskapet om «universell sannhet». Meyer gav sine følgere instruksjoner for spirituell utvikling, nedskrevet i meyerismens første bok, («Stigen»). Meyerister tror at alle mennesker er skadet og at dette er årsaken til verdens lidelse. Gjennom personlig opplysning søker de å bli oppmerksomme på lidelse i seg selv og andre, og å helbrede verden ved å vise kjærlighet til familien, menneskeheten og miljøet.